Kovács Gábor a DVTK játékosa - DVTK hírek - labdarúgás
cikkek Kovács Gábor a DVTK játékosa
labdarúgás Hírek 2015. február 4. 15:52
Kovács Gábor a DVTK játékosa
Tapasztalt középső védőt igazolt a DVTK. A Paksról érkező Kovács Gábor a mai napon aláírta szerződését és csatlakozott a társakhoz. Csütörtökön hajnalban ő is útra kel majd a Diósgyőrrel a törökországi edzőtáborba, ahol tíz napon át napi két edzéssel és három felkészülési mérkőzéssel készül a tavaszi szezonra a csapat.
Kovács Gábor és Árki Gábor (Fotó: Szabó Gábor)
Úgy gondolom, Kovács Gábort nem kell külön bemutatnunk a szurkolóknak, hiszen egy rutinos játékosról van szó – mondta Árki Gábor, a DVTK sportigazgatója. – A pályafutása elején külföldön is játszott, megfordult a Vasasban, majd remek teljesítményt nyújtott Pakson. A tárgyalások során meg kellett állapodnunk a paksiakkal is, ami nem volt könnyű, hiszen eleinte nagyon magasan tartották a kivásárlási árát. Végül szerencsére sikerült megegyeznünk, és biztos vagyok abban, hogy Kádár Tamást követően ő lesz az, aki a védelemben magára tudja vállalni a vezér szerepét.
Árki Gábor egy olyan jövőképet vázolt fel, ami számomra rendkívül vonzó – mondta el Kovács Gábor. – Tudom, hogy nagyon szép terveket szövögetnek Diósgyőrben, melynek szeretnék én is a részese lenni azáltal, hogy legjobb tudásom szerint játszom. Idegőrlő és hosszú procedúra volt, de szerencsére most már aláírtuk a szerződést, amelynek köszönhetően véleményem szerint mind a két klub és én is elégedett lehetek. Magamtól azt várom, hogy stabil kezdő legyek Diósgyőrben, és jó teljesítménnyel tudjam segíteni a csapatot.
Ezzel az igazolással teljes a DVTK kerete – mondta Szabó Tamás a DVTK ügyvezetője. Komoly háttérmunka árán sikerült a vezetőedzőnk kéréseit teljesíteni, kiváló játékosokkal pótoltuk a távozókat. Ezek után nem is lehet más a célunk, mint az éremszerzés és nemzetközi kupaszereplés ismételt kiharcolása.
Kovács Gábor (Fotó: Szabó Gábor)
szül. idő: 1987. szeptember 4.
NB I-es mérkőzés/ gól: 156/6
Válogatott mérkőzés/gól: 0/0
2014/2015 Paksi FC (NB I) 16/1
2013/2014 Paksi FC (NB I) 17/1
2012/2013 Paksi FC (NB I) 12/0
2012/2013 Egri FC (NB I) 17/0
2011/2012 Vasas (NB I) 29/3
2010/2011 Vasas (NB I) 22/0
2009/2010 Vasas (NB I) 28/0
2008/2009 Kreuzlingen (svájci III. o.) 3/0
2008/2009 PMFC (NB II) 9/0
2007/2008 Vasas (NB I) 4/0
2007/2008 Winterthur II (svájci III.o.) 6/0
2006/2007 Vasas (NB I) 11/1
Csirszki Martin (kölcsön, Szolnok)
Elek Ákos (Csangcsun Jataj, Kína)
Debreceni András (Vasas)
Szabó Balázs (kölcsön, SVSE-GYSEV)
Bori Gábor (kölcsön, Vasas)
Mai hír továbbá, hogy a két kedden érkezett próbajátékos, Slobodan Lalić és Jason Valencia nem lesznek a Diósgyőr labdarúgói, nekik a DVTK vezetése megköszönte részvételt.